钦定古今图书集成/明伦汇编/官常典/第213卷 > 张濬
## 钦定古今图书集成/明伦汇编/官常典/第213卷 > 张濬

按《唐书》本传：“濬字禹川，本河间人。性通脱无检，汎知
书史，喜高论，士友摈薄之。不得志，乃羸服屏居金凤
山，学从横术，以捭阖干。时枢密使杨复恭遇之，以处
士荐，为太常博士，进度支员外郎。黄巢之乱，称疾，挟
其母走商山。僖宗西出，卫士食不给，汉阴令李康献
糗饵数百驮，士皆厌给。帝异之曰：‘尔乃及是乎’？对曰：
‘臣安知为此，张濬教臣也’。”乃急召濬至行在，再进谏
议大夫。宰相王铎任行营都统，奏署都统判官。时王
敬武在平卢，军最彊，累召不肯应。濬往说之，而敬武
已臣贼，不迎使者。濬责之曰：“公为天子守藩，今使者
赍诏至，不北面俯伏，而敢侮慢，公乃未识君臣大分，
何以长吏民哉？”敬武愕眙愧谢。濬宣诏已，士按兵默
默。濬召将佐至，鞠场，倡言：“忠义之士，当审利害。黄巢
贩盐虏耳，舍天子而臣之，何利耶？今诸侯勤王者踵相接，公等据一州以观成败，后贼平将安往？诚能此
时共诛大盗，迎天子，功名富贵，可反手而取，吾怜公
等舍安而蹈危也。”诸将杂然曰：“谏议语是。”敬武即引
军从濬西，擢濬为会军使。贼平，以户部侍郎判度支。
后再狩山南，拜同中书门下平章事，仍判度支，濬始
由复恭进。复恭中失权，更依田令孜，故复恭御之。及
为中尉，数被离间。昭宗即位，复恭恃援立功，专任事，
帝稍不平。当时多言濬有方略，善处大计，乃复见委
信。尝问致治之要，对曰：“在彊兵。兵彊，天下服矣。”天子
由是甘心于武功。后与论古今事，濬辄曰：“汉、晋之远
无可道。陛下春秋鼎富，天姿英特，内偪宦官，外迫彊
臣，故不能安，此臣所以痛心而泣血也。”是时，朱全忠
威振关东，而安居受杀。李克恭以潞州归全忠，全忠
乃与幽州李匡威、云州赫连铎上言：“先帝幸梁，由李
克用与朱玫连和，请举兵诛之，愿帅兵为犄角。”帝诏
文武四品以上议，皆言：“王室未宁，虽得太原，犹非所
有。”濬固争：“先帝时身播屯乱，盖克用、全忠不相下也，
请因其弱讨之，断两雄势。”帝曰：“平巢克用功第一，今
乘危伐之，天下其谓我何？”久不决，孔纬曰：“濬言万世
之利，陛下所顾一时事尔。臣见师度河，贼必破。今军
中费尚足支数年，幸听勿疑。”既濬、纬相倡和，帝乃决
出师。诏濬为河东行营兵马招讨制置使，京兆尹孙
揆为昭义节度使副之，韩建为供军使；以全忠、匡威、
铎并为招讨使，枢密使骆全𬤇为行营都监，以汴甲
三千为帐下，发五十二军，邠、宁、鄜、夏杂虏合五万。帝
置酒安喜楼临饯，濬饮酣泣下曰：“陛下偪于贼，臣愿
以死除之。”复恭闻不怿，率中尉等饯长乐坂，以酒属
濬，濬不肯举。是役也，濬外幸成功而内制复恭，故御
之。先是，汴华、邠、岐兵绝河会平阳，汴将朱崇节已戍
潞，濬虑汴人遂据有之，乃令揆分兵趋潞，以中人韩
归范持节护送至军。会太原将李存孝方攻潞，揆至
长子，为存孝所禽，汴人亦弃城去。濬次阴地关，诸军
壁平阳，存孝击之，皆大北，委仗械去。濬敛众夜遁，比
明，军失大半。存孝进掠晋、绛、磁、隰，其锋甚盛。濬间道
出王屋，奔河清桴而济，麾下略尽，全𬤇饮药死，建遁
去。克用上书请罪，其辞悖慢，因韩归范以闻。朝廷震
动，即日下诏罢濬为武昌军节度使，《三》贬绣州司户
参军。全忠为申请，诏听使便。濬乃至蓝田依韩建。及
韦昭度死，复用纬为宰相，故濬亦拜兵部尚书，领天
下租庸使。将复用，克用上言：“若朝以濬为相，暮请以
兵见。”乃止。乾宁中，罢使，拜尚书右仆射，上疏乞骸骨，
迁左仆射致仕。居洛长水墅，虽自屏处，然朝廷得失
时时言之。刘季述乱，濬徒步入洛，泣谕张全义，并致
书诸藩，请谋王室之难。王师范起兵青州，欲取濬为
谋主，不克。全忠胁帝东迁，濬闻曰：“乘舆卜洛，则大事
去矣。”盖知其将篡也。全忠畏濬，构他镇兵，使全义遣
牙将如盗者，夜围墅杀之，屠其家百馀人，实天复二
年十二月。始，濬素厚永宁史叶彦，彦知其谋，以告濬
子格。濬度不免，父子相持泣曰：“留则俱死，不如去以
存吾嗣。”格拜而辞。彦率士三十人送之，溯汉入蜀。后
事王建。少子播，间道走淮南依杨行密。时行密得承
制除拜，播请每除吏，必紫极宫元宗像前致制诰于
案，乃出之，示不忘朝廷，且欲雪家冤而不克。终广陵。